Yi teleꞌn ox kꞌej yi ticyꞌleꞌnix yi xtxolbil tetz Liꞌp tu Natanael,
at tzun jun quicyujiꞌn yi bajij le tnum Caná cwent Galilea.
Nin yi xtxuꞌ Jesús choꞌn at iꞌ te yi jun quicyujaꞌtz.
Nchaꞌtz Jesús scyuchꞌ eꞌ ẍchusbeꞌtz,
nin eꞌ bentz na nin eꞌ txoclij.
Itzun bantz,
nin baj yi win yi quicꞌaꞌ.
Beneꞌn tzun tlol yi xtxuꞌ Jesús tetz:
—Ja baj yi win,
—stzun iꞌ tetz Jesús.
—¿Mbi tzun na tal tzajuꞌ swetz?
na txeꞌn opon tiempil tan inlajluchaxeꞌn ẍchiwutz wunak.
Beneꞌn tzun tlol yi xtxuꞌ Jesús scyetz yi eꞌ ẍchakum yi taw yi jun quicyujiꞌnaꞌtz:
—Banwok taneꞌn cyakil yi mbi staleꞌ yi wal tzitetz.
At tzun kak cꞌul yi attz,
yi cꞌub cuꞌn,
yi cuꞌlbil aꞌ.
Iꞌtz jun jilwutz chimaꞌcl yi eꞌ judiy yi na xcon cyaꞌn yi na chiban taneꞌn jun chicstumbr tan chixansal quib.
Baꞌn na baj cuꞌn ox nka cyaj ẍchokꞌ aꞌ tul yi jujun cꞌulaꞌtz.
Beneꞌn tzun tlol Jesús scyetz yi eꞌ chakum:
—Nojswok cuꞌn yi eꞌchk cꞌuleꞌj tan aꞌ.
I nin tzun cyulejtz.
Baj cuꞌn chinojsal tan aꞌ.
Ma yi wiꞌt nojeꞌn,
beneꞌn tzun tlol Jesús scyetz:
—I bin jaluꞌ,
cyꞌajwok tzaj muꞌẍ,
nin cyꞌajwok nin tetz yi aj calpul tan pilul iꞌ.
I nin tzun cyulejtz.
Jeꞌn tzun tcꞌajal aj calpul yi aꞌ yi nsken oc tetz win.
Qui tzꞌicyꞌ tetz naꞌ nsajeꞌt yi winaꞌtz.
Ntin yi eꞌ chakum el chitxum tetz naꞌ nsiteꞌt yi aꞌ,
na eꞌ jeꞌsan tzaj tcꞌuꞌl cꞌul.
Sajeꞌn tzun ẍchakol aj calpul yi yaj yi taw quicyuj,
nin ben tlol tetz:
—Cyakil wunak bajx na cyakꞌ yi balaj win scyetz chitxocum.
Ma yi na noj chicꞌuꞌl,
kalenaꞌs tzun na cyakꞌ nin yi win yi ajnak tzaj.
Poro yi iluꞌ teruꞌ,
wiꞌtzbil tlen ntakꞌuꞌ yi balaj win sketz.
¿Mbi tzuntz?
—stzun yi aj calpul bantz.
Yaꞌstzun bnixeꞌt yi bajx milawr tan Jesús le tnum Caná cwent Galilea.
Tan yi jun milawraꞌtz,
ja ẍchaj iꞌ yi at tetz kꞌej.
Ej nin tan yi jun milawraꞌtz ja cyocsaj yi eꞌ ẍchusbeꞌtz yi bintzinin iꞌ yi Cristo yi bixbaꞌnt tan tuleꞌn.
Itzun yi stzajeꞌn wiꞌ yi jun quicyujaꞌtz,
nintzun eꞌ icyꞌtz le amaꞌlaꞌtz.
Choꞌn tzun cyoponeꞌntz le tnum Capernaum.
Xomij yi xtxuꞌ teꞌj scyuchꞌ eꞌ titzꞌun,
nin eꞌ ẍchusbeꞌtz.
Yaꞌstzun eꞌ aꞌteꞌt cobox kꞌej.